Chii wiichihiiweuch maak Greek iinuuch e ituhtaanuyich anite Jerusalemihch e nituu nuuchiishtuwaakanuyich Chishemanituu mekwaach aniyuu kaachii ayimiheu makushaanuyich.
Eukw maak uchii kaa pechi nituwaapamaatwaau Philip,
aniyuu anite Bethsaida kaa ishinihkaateyich ihtaawiniyuu kaa uhchiyich anite Galilee aschiihch kaa ihtakuniich,
ekw kaa itaatwaau,
“Niwii waapamaanaan Jesus.”
Philip maak chii nituu wiihtamuweu Andrew ekw taapishkun kaa nituu wiihtamuwaatwaau Jesus e wii waapamikuyich aniyuuh Greek iinuuh.
Ekw Jesus kaa itaat,
“Shaash utihchipayuu Chishemanituu chechii waapahtiiwet e chisteyihtaakusiyich Iinuu Ukusisa.
Kuiskw chiwiihtamaatinaawaau michihpin ekaa anite aschiihch ashtaakanuuhche peyakumin nihtaauchihchikan namui chika uhchi nihtaauchin mikw maak ashtaakanuuhche anite aschiihch ati nipiimakahche maak ekut che uhchi nihtaauchihkwaau mihchetu nihtaauchihchikan.
An awen kaa saachihtaat upimaatisiiwin kata wanihtaau.
An awen kaa uhkaatahk upimaatisiiwin utah aschiihch kaachiche pimaatisiiwiniyuu kata ayaau.
An maak awen niya kaa atushkuut nika pechi nuushuushkaakw.
Ekw maak che ihtaat nitaapachihaakan taanite che ati aihtaauch.
Kata chisteyimikuu Nuuhtaawiih an awen che atushkuukwe.”
Jesus niikaan kaa wiihtahk che nipit
“Naashch misimeyihtam nitahchaahkw,
taan maak chechii itak Nuuhtaawii.
Nika itaau aa,
nuuhtaawii,
ekaawii pechi pachishtin chechii nanehkaateyimuyaan.
Namui,
namui nika uhchi itaau uyuu wesh ekun wehchi takushiniyaan utah aschiihch chechii nanehkaateyimuyaan.
Teyakuch nika itaau,
Nuuhtaa,
mikw anit chechii uhchi chisteyihtaakusiyin,
eukun waa ishi ihtuutamaan.”
Ekw kaa uhchi pehtaakuniyich Chishemanituu upehtaakusuwin anite kihchikiishikuhch uhchi e itwet,
“Shaash nichii chisteyihtaakuhtaan nitishinihkaasuwin miin maak yaapach ekun che ihtuutamaan.”
Anichii maak awenich kaa niipuutwaau anite chii pehtamuch aniyuu pehtaakusuwiniyuu ekw kaa itwetwaau,
“Nimischuuch pehtaakusuuch.”
Ekw kutakach kaa itwetwaau,
“Enchil chii ayimihiikuu.”
Jesus maak chii itikuuch,
“Chiyawaau wehchi pehtaakuhch uu pehtaakusuwin,
namui niya.
Anuhchiish utihchipayuu chechii wiyaaskunaakanuutwaau awenich utah aschiihch kaa ihtaatwaau kaye anuhchiish ekw wetihchipayiyich chechii ishpishihaakanuut machimanituu,
an kaa tipeyihchet utah aschiihch.
Iskutak uhpinikuyaane utah aschiihch uhchi,
misiwe awen nika ihtuutawaau chechii pechi naasit,”
chii iteu Jesus.
Uyuu maak kaa itwet chii wiihtam taan che ishi nipahaakanuut asiteyaahtikuhch che uhpaaskuhwaakanuut.
Ekw anichii awenich kaa ihtaatwaau anit chii nishkweushiheuch e itaatwaau,
“Niwiihtamaakunaan anite niwiishuwewinaahch Christ kaachiche che pimaatisiit.
Chekwaan maak wehchi itweyin,
Iinuu Ukusisa che nipahaakanuut.
Awen an Iinuu Ukusisa kaa ishinihkaataakanuut.”
Jesus kaa itaat,
“Weipishchiish miin chika ihtakun waashtewin utah e ihtaayekw.
Suuhk maak pimuhtekw eshkw e ayaayekw waashtewin ekw maak namui wanitipiskusiiwinihch chika uhchi ihtaanaawaau.
Awen e pimuhtet anite wanitipiskusiiwinihch namui chischeyihtam taanite e ituhtet.
Taapweyimaahkw an awen kaa miiwet waashtewiniyuu eshkw e ihtaat utah e ihtaayekw,
ekw maak anite waashtewinihch che ihtaayekw.”
Uyuu maak kaa itwet Jesus ekw kaa nakataat,
anite ekaa che uhchi miskaakut ekute kaa nituu ihtaat.